
Biserica cu ceas 


emolată în anul 1962, sub pretextul aberant al 
sistematizării centrului oraşului Piteşti, Biserica «Sf. 


Nicolae» şi «Sf. Pantelimon», supranumită «Biserica 
cu ceas», fusese ctitorită la leat 1812, pe fundaţia unui locaş de cult 
datând de la începutul veacului al XVIll-lea. Istoricul de artă 
medievală Nicolae Stoicescu sintetiza, în  documentata sa 
bibliografie consacrată localităţilor şi monumentelor feudale din 
România, elemente informaţionale referitoare la acest important 
locaş de cult ortodox amplasat în centrul urbei: „Construită în secolul 
al XVIII-lea, biserica a fost dărâmată de cutremur în anul 1802; 
refăcută în 1812; arsă în 1848; refăcută şi zugrăvită în 1864.”. 

Referindu-se la Biserica «Sf. Nicolae» din Piteşti, istoricul, 
arheologul, epigrafistul şi folcloristul român Grigore Tocilescu [1850- 
1909], menţiona, în anul 1885, în «Raportul înaintat Ministerului 
cultelor şi al învăţământului public», că „datează în urma focului de 
la 1848”, omiţând, însă, să reproducă informaţia furnizată prin textul 
pisaniei: „În anul 1812, s-au făcut precum se vede, cu cheltuiala 
mahalagiilor şi cu ajutorul creştinilor”, deoarece „era înainte mai 
mică şi prăpădită de cutremur”, aluzie evidentă la distrugătorul 
seism din 26 octombrie 1802 care a afectat structura de rezistenţă a 
majorităţii bisericilor din oraşul de pe Argeş. 


Confirmarea pisaniei 
D.:: bisericii din 1812 — document probatoriu al 





refacerii locaşului de cult, se păstrează în lapidariumul 
Muzeului judeţean Argeş. Textul pisaniei este revelator 
pentru detalierea fazelor de construcţie a edificiului: „Marile şi 
preaputernecu D(u)mnezeu, cu <a> sa purtare de grijă / toate le 
chivernisăşte şi le săvirşaşte <pr>ecum şi ceastă sfintă / beserică, 
ce era mai-nainte mică şi prăpă<d>ită de cutremur, cu aj/utorul său 

şi al Sfîntului lerarhu N<i>colae şi al Sfintului / Pandeleimon, al 
cărora este hramu, s-au făcut precumu / să vede cu cheltuiala 
mahalagiilor şi al altori cre/ştini şi s-au săvirşit în domniia mărsiii 
sale, lo Gheorghie Ca>/ragea voevod, când ruşii s-au dus din ţară, 
făcînd pace, / într-al do(i)lea război, păstorindu pre norodu aceşti(i) 
epar/hi(i) prea(sfinţitul) iubitoru de D(u)m(n)ezeu, chirio chir Iosif, / 
întîiul episcop al aceşti(i) nooi episcopi(i) Argeş; 1812 oct(omvrie) 
30. 
Semnificative 
repere cronologice 

n «Catagrafia eparhiei Argeş la 1824», se înregistrau 

informaţii succinte referitoare la Biserica «Sf. Nicolae»: 

„De zid. Pe moşiea oraşului făcută de mahalagii, boeri i 
neguţători. Preoţi: Dimitrie, Teodor (35), Costandin (mirodot, 
protopop de Arif, 30 ani). Diaconi: David (sărac, beţiv, 45 ani), 
Costandin.. O  catagrafie anterioară, datând din anul 1808, 
menţiona aceiaşi slujitori ai bisericii: „Preoţi: Dumitru, Teodor. 
Diaconi: David, Costandin.”. Atestat ca diacon în catagrafii, David va 
deveni ereu, numele său fiind incizat cu această funcţie clericală pe 
un chivot aparţinând bisericii, databil 1830-1840, pe care era 
inscripţionat textul: „Crăciun, Simeon, Gheorghe, Maria, David ierei.”. 

Biserica «Sf. Nicolae», prăbuşită în cursul distrugătorului 
seism din 1802, refăcută integral de către enoriaşi în anul 1812, a 
fost afectată de incendiul care prefăcuse în scrum centrul urbei de 
pe Argeş, în 18 august 1848, dar „a renăscut, precum pasărea 
Phoenix”, fiind restaurată de către credincioşii din parohie şi 
zugrăvită din nou în anul 1864. O nouă operaţiune de „renovare” a 
bisericii a fost efectuată peste trei ani, biserica fiind resfințită la 30 
noiembrie 1867. 

Intenţia Primăriei urbei Piteşti de a instala, în anul 1876, „în 
turla ei, un observator care să anunţe apariţia unui foc în oraş” a fost 
respinsă vehement de episcopul Argeşului, Ghenadie, la solicitarea 
preoţilor bisericii, N. Matheescu şi V. Constantinescu, sub motivaţia 
că „facerea foişorului de foc deasupra bisericii” ar dăuna „respectului 

ce datorăm către biserică”, iar, prin greutatea materialului folosit 
pentru construirea observatorului, ar cauza stării de conservare a 
locaşului de cult. 

În istoria monumentului ecleziastic, ziua de 30 aprilie 1878 
reprezintă un moment solemn, întrucât, acolo, în prezenţa 
Domnitorului Carol al României, s-a oficiat primul Te-Deum pentru 
glorificarea victoriei armatei române împotriva turcilor obţinute în 
Războiul pentru Independenţă. Domnitorul sosise la Piteşti, pentru a 
trece în revistă trupele participante la Războiul din 1877-1878, o 
operaţiune premergătoare intrării triumfale a acestora în Bucureşti. 

Atmosfera extrem de entuziastă este relatată de către 
directorul Şcolii de băieţi nr. 1, |. S. Teodorescu, prezent la 
eveniment: „Lumea din biserică şi de afară se îmbrăţişa şi se săruta 
de bucuria izbânzii neamului românesc, când a sosit călare şi plin de 
praf Domnitorul  Carol.”. Domnitorul şi-a stabilit temporar 
comandamentul militar la Piteşti. Nu întâmplător, pictura murală a 
pronaosului va fi dominată de portretele regelui Carol | şi al reginei 
Elisabeta. 

Atmosfera interioară a bisericii excela prin valoroasa pictură 
murală realizată în maniera academismului italian şi a iconografiei 
tradiționale bizantine de către maestrul incontestabil al penelului, 
Gheorghe Tattarescu, prin splendoarea icoanelor pictate pe lemn 
de pe iconostas şi prin vitraliile viu colorate ale ferestrelor — o 
atmosferă de pură sacralitate îndemnând pe credincioşi la 
reculegere şi rugăciune. Biserica «Sf. Nicolae» a avut, printre 
slujitorii săi, preoţi de o desăvârşită moralitate, predicatori cu har ai 
credinţei strămoşeşti, oameni cu un remarcabil spirit gospodăresc 
preocupaţi de îngrijirea locaşului de cult greu încercat de destin. 
Conform «Anuarului Eparhiei Argeşului din anul 1940», în „Parohia 
«Sf. Nicolae», se înregistrau 97 de familii cu 281 de suflete, iar 
biserica parohială refăcută din temelie şi târnosită la 30 octombrie 
1812 se afla în stare mediocră. Preot paroh era Paraschiv Popescu, 
licenţiat în Teologie, iar cântăreţi: Dumitru Herescu şi loan R. Totan” 

Biserica «Sf. Nicolae» va fi iarăşi din greu încercată spre 
sfârşitul celui de-Al Doilea Război Mondial, „În ziua de 6 mai 1944, 
la orele 11-12, în cursul unui atac cu bombe brizante şi incendiare 
de către aviația inamică, când, bombardându-se întreg oraşul Piteşti, 
de-a lungul său, de la nord-vest spre sud-est, s-au pricinuit 
stricăciuni unor clădiri publice cu caracter colectiv, printre care 
bisericile: «Sf. Ilie» — distrusă, «Sf. Nicolae», «Sf. Gheorghe» şi «Sf. 
lon» — grav avariate”. [Arh. St. Argeş, Fond Primăria oraş Piteşti, dosar 
39/1944]. 

Preocuparea perseverentă manifestată de slujitorii bisericii: 
preotul paroh Florian Sămărescu, împreună cu preotul Panţurescu şi 
diaconul Mişu Marinescu, de a colecta fondurile necesare refacerii 
integrale a construcţiei ecleziastice a determinat „vindecarea rănilor 
grave provocate Bisericii cu ceas din Piteşti prin bombardamentul 
aviaţiei anglo-americane”. 

Evaluându-se, de către specialişti, importanţa acestei 
construcţii ecleziastice sub raport istoric şi arhitectural, dar şi 
remarcabila sa pictură murală, Biserica «Sf. Nicolae» a fost 
declarată monument istoric şi de artă, prin Hotărârea Consiliului de 
Miniştri nr. 160/1955. 

Deoarece, de la altarul Bisericii «Sf. Nicolae», predicase cu 
devoțiune şi curaj credincioşilor din parohie, înfierând ostilitatea faţă 
de credinţa strămoşească manifestată de către regimul comunist 
instaurat în România, prin forţa armatei sovietice „eliberatoare”, 
preotul paroh Florian Sămărăscu avea să fie arestat în august 1959 
şi condamnat la închisoare corecțională ca „duşman al poporului”. 


Destin sumbru 


ocaşului de cult îi va fi hărăzit, de către statul totalitar, 
un destin sumbru. La aproape un secol de la refacerea 
sa din anul 1864, biserica va fi supusă legilor draconice 
ale sistematizării localităţilor din România, pretext invocat de către 
regimul comunist ateu pentru a şterge, prin demolări, importante 
însemne creştine ale memoriei neamului românesc. Tăvălugul 





[] BISERICA «SF. NICOLAE» PITEȘTI 





GRIGORE CONSTANTINESCU 





demolatorilor de credinţă şi de conştiinţe va face, aşadar, ca, în anul 
1962, acest sfânt altar de închinăciune să fie ras de pe suprafaţa 
pământului. 

Actul demenţial al dărâmării bisericii a fost, în viziunea 
medicului istoric Zicu Ionescu, un adevărat „coşmar apocaliptic”. În 
articolul său «Despre bisericile din Piteşti care nu mai sunt», autorul 
menţiona, printre altele, că „Dărâmarea Bisericii «Sf. Nicolae» a fost 
uvertura actelor barbare care s-au repetat de zeci de ori, mai ales, în 
Bucureşti.” 

Investigând circumstanţele demolării locaşului de cult de 
către „dictatura comunistă antireligioasă şi antiumană”, pe care 
autorul o considera „un mare blestem politic pentru România”, dr 
Zicu lonescu relevă acţiunea perfidă a iniţiatorilor acestui demers 
criminal legiferat prin elaborarea Hotărârii Consiliului de Miniştri nr. 
387 din 23 aprilie 1962 semnate de către lon Gheorghe Maurer, 
preşedintele Consiliului de Miniştri, act al cărui unic articol prevedea: 
„Scoaterea din lista monumentelor de cultură de pe teritoriul R.P.R. 
a Bisericii «Sf. Nicolae» din Piteşti”, legiferându-se, de facto, 
demolarea acestui sfânt locaş de cult ortodox. 

Astfel, „puterea democrat-populară” locală obținuse la cerere, 
indirect, avizul de demolare, întrucât „scoaterea din listă” echivala, în 
limbaj birocratic, cu semnarea „condamnării la moarte” a 
importantului monument ecleziastic «Biserica cu ceas din Piteşti». 

Justificarea demolării avea să fie „argumentată” prin 
Procesul-verbal de constatare din 29 iunie 1962, redactat de către o 
comisie compusă din: |. Rădulescu, preşedinte, Gheorghe Pescaru, 
secretar, Jana Osman, Petre Dinu, Ştefan Vidoni şi cpt. Cioromela, 
membri, care „deplasându-se la construcţia situată în str. Doamna 
Bălaşa, proprietatea Bisericii Sf. Nicolae, făcând constatările arătate 
în fişa tehnică anexată şi ţinând seama de prevederile HCM nr. 1 
din 1959, consideră construcţia respectivă ca «rea» şi propune spre 
aprobare Comitetului executiv al Sfatului popular al regiunii Argeş 
această clasificare.”. Astfel, împotriva evidenţei reale, iresponsabila 

comisie formată din „specialişti” decidea, printr-o fişă tehnică, starea 
de conservare „rea” a bisericii 

În baza avizului Secţiei de arhitectură şi sistematizare a 
Sfatului popular orăşenesc, Comitetul executiv Piteşti elibera, sub 
semnăturile preşedintelui, Marin Teodorescu, şi secretarului, Florian 
Popescu, Autorizaţia de demolare nr. 9 din 5 iulie 1962 privind 
Biserica «Sf. Nicolae», devizul operaţiunii de demolare estimându- 
se la suma de 50.000 lei. 

Dintr-un cinism inimaginabil, specific autorităţilor comuniste, 
demolarea bisericii avea să fie săvârşită la 29 iunie, de ziua Sfinţilor 
apostoli Petru şi Pavel, o importantă sărbătoare din calendarul 
creştin ortodox 

În urma criminalei demolări a acestui monument religios, 
unele obiecte de cult din inventarul Bisericii «Sf. Nicolae» au fost 
repartizate, unor biserici de mir din judeţul Argeş: clopotul mare — la 
Biserica Podu Broşteni; sfeşnicele împărăteşti — la Biserica «Sf. 
Treime-Beştelei» din Piteşti; icoanele împărăteşti, un clopot şi 
policandrul cu textul gravat „În amintirea zilei întoarcerii acasă, după 
izbânzile din Bulgaria”, donat de către principele Carol — la Biserica 
Enculeşti, iar ceasul dăruit, în anul 1873, de farmacistul piteştean 
Ştefan Babic şi soţia sa, Maria, orologiu imens care particularizase 
locaşul de cult în urbe, prin supranumele: «Biserica cu ceas» — la 
Muzeul judeţean Argeş. 

De dimensiuni impresionante, ceasul instalat în turla 
clopotniţei avea patru cadrane orientate spre cele patru puncte 
cardinale, fiind conectat cu clopotul bisericii, pentru „arătarea 
timpului, spre a nu-l pierde cetăţenii fără folos” 

În lapidariumul Muzeului judeţean Argeş, s-a păstrat, din 
biserica demolată, o piatră funerară datată 12 iulie 1708, al cărei text 
este încadrat de motive vegetale: „+ Aici suptă această piatr/ă 
odihnescii oase/le răposatului robu lui Dum/nezău, lon diaconul / 
puigiul care s-au pristă[vit în zilele prea lu]/minatului domnului, lon / 
Costandin B(asarayb voivod, şi / jupîneasa dumnealui, / Catrina, şi 
coconi(i) dumn/nealor, lon, Mira; iulie 12 d(ni) / leat 7216.” 

Memento 


ardiva „demolare” a sistemului totalitar din România 

după evenimentele din decembrie 1989 a generat 

speranţa în revenirea la normalitate, implicând 
refacerea unor instituţii de cult distruse cu buldozerele de către 
regimul comunist. Se spera în reconstruirea din temelii a Bisericii 
«Sf. Nicolae», însă o parte din vechea fundaţie se află sub actualul 
hotel «Muntenia», iar o translare a planului spre est ar fi afectat 
considerabil, conform specialiştilor în 
urbanism, circulaţia în centrul oraşului. 
În contextul căutării unor soluţii viabile 
pentru menţinerea în conştiinţa 
publică a Bisericii «Sf. Nicolae», la 26 
decembrie 2008, în spaţiul altarului 
bisericii demolate, a fost amplasată, 
cu un fast tipic oriental, o machetă din 
lemn acoperită cu tablă de cupru, de 
dimensiuni reduse (222 cm lungime, 
120 cm lăţime şi 180 cm înălţime) 
imaginând în miniatură, cu extremă 
aproximaţie, locaşul de cult — opera 
sculptorului lon Moise şi a artistei 
Raluca Măndiţă (autoarea vitraliilor), 
macheta fiind plasată pe un soclu de 
ciment înalt de 50 cm. Acest demers a constituit un paliativ eşuat, 
deşi s-a sperat, de către oficialități, că, astfel, actul criminal al 
regimului comunist va fi perceput în integralitatea sa, înlăturarea 
machetei fiind efectuată tacit, sub pretextul perisabilităţii materialului 
utilizat, cu toate că se insinua tot mai insistent de către specialişti că 
macheta reprezintă o parodiere a monumentului dispărut. 

Ştergerea definitivă din memoria localnicilor a existenţei 
impunătorului monument ecleziastic constituie un proces continuu 
care poate fi, însă, stăvilit printr-o operaţiune de minimă îndatorire 
morală şi de conştiinţă religioasă: după marcarea planului bisericii 

demolate pe locul unde consacrase un spaţiu de spiritualitate în care 
s-au creştinat generaţii succesive de piteşteni, s-ar impune 
consemnarea, pe o cruce de piatră implantată în aria sacră a fostului 
altar, a odioasei condamnări la dispariţie, de către autorităţile ateist— 
comuniste, a acestui important însemn de credinţă ortodoxă care 
dăinuise de secole în inima urbei de pe Argeş. 


Bibliografie selectivă 











** Anuarul Eparhiei Argeşului, Piteşti, 1940; Bălan Constantin — inscripţii 
medievale şi din epoca modernă a României. Judeţul istoric Argeş (sec. 
XIV-1848), Bucureşti, 1994; Bobancu Tatiana -— Album religios. Bisericile 
din oraşul Piteşti cu un mic istoric, Piteşti, 1933; Diaconu Tudor — Locaşuri 
de cult în municipiul Piteşti, în „Păstorul Ortodox”, an II (1996), nr. 1; 
Greceanu Eugenia — Ansamblul urban medieval Piteşti, Bucureşti, 1982; 
lonaşcu lon — Catagrafia Eparhiei Argeş la 1824, Bucureşti, 1942; lonescu 
Zicu — Despre bisericile din Piteşti care nu mai sunt, în „Păstorul Ortodox”, 
an | (1995), nr. 2; Mavrodin Teodor — Episcopia Argeşului. 1793-1949, 
Piteşti, 2005; Stoicescu Nicolae — Bibliografia localităţilor şi monumentelor 
feudale din România | — Ţara Românească (Muntenia, Oltenia şi 
Dobrogea), vol. 2: M-Z), Craiova, 1970; Tocilescu Grigore — Raporturi 
asupra câtorva mănăstiri, schituri şi biserici din ţară, prezentate Ministerului 
Cultelor şi al Învăţământului Public, în „Analele Academiei Române”, seria 
II, tom VIII, secţ. II, Bucureşti, 1887. 











BISERICA «SF. NICOLAE» PITEȘTI 


12 











IMAGINI 

















GRIGORE CONSTANTINESCU 














14 BISERICA «SF. NICOLAE» PITEȘTI 





GRIGORE CONSTANTINESCU 























BISERICA «SF. NICOLAE» PITEŞTI 15 


GRIGORE CONSTANTINESCU 


























BISERICA «SF. NICOLAE» PITEŞTI 





GRIGORE CONSTANTINESCU 








Biserica cu ceas /5 

Confirmarea pisaniei /5 
Semnificative repere cronologice / 6 
Destin sumbru / € 

Memento /11 

Bibliografie selectivă / 12 

Imagini / 17 


TD BD BED ge) de BD e) BD Be) Ze) Ze) i 3 COZI CICI C03 030303 3 








BISERICA «SF. NICOLAE» PITEŞTI iI] 


DE ACELAŞI AUTOR: 




























au apărut: 





e Confesiuni literare, Bucureşti, 2003e 252 p. 
e Destine literare, Piteşti, 1999e 226 p. 
e Evocări literare, Piteşti, 2014e 328 p. 
e Solilocvii. Reflecţii lapidare, Piteşti, 2004e 106 p. 
e Stanţe din circumstanţe. Epigrame, Piteşti, 2005e 108 p. 
e Rezistenţa armată anticomunistă de pe versanţii sudici ai 
Munţilor Făgăraş, Piteşti, 2006e 264 p 
e Epopeea Rezistenței anticomuniste din Poenărei, Piteşti, 2009e 152 p. 
e Argeşul monumental. Enciclopedie patrimonială, Piteşti, 2011e 560 p. 
Argeş. Dicţionar etnocultural, Piteşti, 2006e 318 p. 
Monumente memoriale din Argeş.Cruci de piatră, Piteşti, 1999e 328 p. 
e Ceramica din Argeş-Muscel, Piteşti, 2001e 230 p. 
e Civilizaţia pietrei areal etnocultural Argeş-Muscel, Piteşti, 2008e 272 p. 
e Corbi-Muscel. Monografie etnoculturală, Piteşti, 2006e 176 p. 
e Poenărei-Muscel. Monografie etnoculturală, Piteşti, 2008e 320 p. 
e 
. 
. 





Câmpulung-Muscel. Ansamblul medieval-modern, Piteşti, 2013e 320 p. 
Curtea de Argeş. Ansamblul medieval-modern, Piteşti, 2013e 208 p. 
Piteşti. Ansamblul medieval-modern, Piteşti, 2013 280 p. 

e Argeşul artistic, Piteşti, 2014e 320 p. 

e Portrete-pirogravură-panseuri, Piteşti, 2014e 180 p. 


în colaborare: 


e Glosar arealul etnocultural Argeş-Muscel, Piteşti, 2013. 
e Argeş. Ghid turistic al judeţului, Bucureşti, 1978. 

e Argeş. Cartea eroilor, Piteşti, 1984 — redactor. 

* Mioveni. Paşi În timp, Piteşti, 2007. 

e Stalpeni-Argeş-România. Carte de identitate europeană, Piteşti, 2009. 





